
Ora de religie în şcoală este un serviciu educativ în favoarea noilor generaţii. 
Ea este menită să formeze personalităţi bogate în interioritate, înzestrate cu 
forţă morală, deschise la valorile dreptăţii, solidarității şi ale păcii, capabile să 
folosească bine propria libertate. Această disciplină şcolară trebuie să fie la 
înălțimea aşteptărilor elevilor de astăzi şi să ofere posibilitatea cunoaşterii 
acelor valori care sunt esenţiale pentru formarea lor integrală. 

În ţara noastră, şcoala a cunoscut în ultimii ani multe reforme şi se pare că 
aceste „experienţe” încă nu au luat sfârşit, dacă e să ne gândim la locul pe care 
ea îl acordă orei de religie în procesul de formare al tinerelor generaţii. Oricum, 
trebuie să se depăşească acele trăsături ale unei şcoli cu caracter informativ şi 
să i se restituie şcolii vocaţia ei nativă, de a fi o comunitate educativă, unde 
informaţia devine cultură şi cultura devine serviciu adus persoanei şi 
promovării valorilor umane, civile şi spirituale. 

„Ora de religie” nu este ceva marginal sau alternativ în procesul scolastic, 
ci se încadrează armonios în contextul vieţii de şcoală, respectându-i şi 
valorificându-i finalităţile şi metodele proprii. Ea are o contribuţie specifică la 
dezvoltarea integrală a personalităţii elevilor, acordând o atenţie deosebită 
dimensiunii religioase a vieţii. Într-un discurs ţinut la Simpozionul 
Conferinţelor Episcopale Europene (1991), care avea ca temă predarea religiei 
catolice în şcoala publică, papa loan Paul al II-lea spunea: 


Predarea religiei nu se poate limita la o inventariere a datelor de ieri sau a celor de 
astăzi, ci trebuie să deschidă mintea şi inima elevilor pentru a înţelege umanismul 
creştin, imanent viziunii catolice. Aici suntem cu adevărat la rădăcina culturii 
religioase, care alimentează formarea persoanei şi caută să dea Europei timpurilor 
noi nu o faţă pur pragmatică, ci un suflet capabil de adevăr şi de frumos, de 
solidaritate faţă de cei săraci, de elan creativ original pe drumul unirii popoarelor. 


Predarea religiei, spre deosebire de alte discipline, nu se poate confunda cu 
o tratare vagă a religiei în general, sau cu o simplă istorie a religiilor, cu un 

dialog ocazional asupra problemelor elevilor, chiar dacă unele dintre aceste 
probleme pot intra în dialogul educativ. 

Predarea religiei nu poate fi redusă la o serie de informaţii neutre despre 
elementul religios şi nici nu poate fi legată doar de interesele de moment ale 
tinerilor. Ne însuşim invitaţia pe care Sfântul Părinte o făcea profesorilor de 
religie, şi anume 


de a nu reduce caracterul formativ al orei de religie, ci de a dezvolta faţă de elevi 
un raport educativ bogat în prietenie şi dialog, astfel încât să trezească într-un 
număr tot mai mare de elevi... interesul şi atenţia faţă de o disciplină care susţine 
şi motivează căutarea pasionată a adevărului. 


Pentru realizarea acestor obiective în predarea religiei în şcoală, profesorul 
de religie are nevoie de anumite calități care să favorizeze şi să uşureze acest 
proces educativ. 


1. Profesorul de religie — om de credinţă 


Profesorul de religie este chemat să dea sens şi valoare muncii sale în primul 
rând pe plan educativ. O asemenea educaţie îşi găseşte principiul şi susţinerea 
în credinţa pe care profesorul o mărturiseşte şi o trăieşte. Elevii au dreptul să 
întâlnească în el o persoană care crede, care trezeşte interes pentru ceea ce 
învaţă datorită coerenţei vieţii sale şi convingerii sale deschise cu care îşi 
îndeplineşte misiunea de profesor. Este o angajare care trebuie desfăşurată cu 
sârguinţă, fidelitate, participare interioară şi, nu rareori, cu răbdarea statornică 
a celui care, susținut de credinţă, ştie să-şi realizeze misiunea proprie ca pe un 
drum de sfinţenie şi de mărturie misionară. 

Propunerea mesajului creştin catolic, începând de la Sfânta Scriptură, citirea 
istoriei Bisericii la lumina Cuvântului revelat, introducerea tinerilor în 
cunoaşterea adevărurilor de credinţă şi de morală vor fi posibile dacă profesorul 
de religie nu numai că este bine pregătit din punct de vedere profesional, ci dă 
el însuşi dovadă că este animat de o credinţă autentică. Este important a trezi 
şi alimenta în tineri o dorință puternică de a transpune în viaţa lor aceste 
„noţiuni” pe care le însuşesc. Nu este vorba de a-i determina la o participare 
imediată la sacramente sau la celebrările liturgice — acesta este scopul catehezei 
propriu zise —, ci de a le oferi criterii de orientare în viaţă, un exemplu de 
angajare, corectitudine şi coerenţă în viaţă etc. Finalitatea şcolii este educativă 
şi aceasta o realizează profesorul care îşi trăieşte propria credinţă şi este animat 
de aceste convingeri. 

Demostene, fiind întrebat într-o zi: „Cine este cel mai bun maestru?”, a 
răspuns: „Cel care caută să realizeze înainte de toate în sine ceea ce caută să 
realizeze în alţii!”. 

Acesta este şi motivul pentru care Biserica cere ca cei care se angajează în 
predarea religiei în şcoală „să se remarce printr-o doctrină dreaptă, prin 
mărturia vieţii creştine şi prin abilitate pedagogică” (CDC, can. 804). Biserica 
îşi revendică dreptul de a numi sau de a îndepărta un profesor de la predarea 
religiei în şcoală în funcție de fidelitatea, respectiv infidelitatea, faţă de credința 
adevărată şi de păstrarea comuniunii ecleziale. Profesorul de religie trebuie nu 
numai să înveţe corect conţinutul religiei catolice, ci trebuie să fie implicat în 
acest conţinut. Această exigenţă stă la baza nu numai a numirii sale ca profesor 
de religie, ci şi a eventualei revocări a acestei misiuni, aşa cum prevede can. 
805: „Este dreptul Ordinariului locului [episcopul] pentru dieceza proprie de 
a numi şi aproba profesori de religie şi, de asemenea, dacă o cer motive de 
religie sau de moravuri, de a-i îndepărta sau de a cere să fie îndepărtați”. 

În plus, profesorul de religie trebuie să ştie că, în predarea acestei discipline, 
nu transmite propria doctrină sau cea a vreunui alt învățător, ci învățătura lui 
Isus Cristos, adevărul pe care el îl comunică sau, mai exact, adevărul care este 
el însuşi. Se poate aplica aici, prin analogie, ceea ce exortația apostolică 
Catechesi tradendae spune despre cateheză: 


[profesorii] vor avea... înțelepciunea de a lua din domeniul cercetării teologice 
ceea ce poate ilumina reflecţia şi învăţătura lor, sorbind asemenea teologilor înşişi 
din adevăratele izvoare, la lumina magisteriului. Se vor abţine de la tulburarea 
copiilor şi tinerilor... cu diferite probleme şi discuţii sterile” (nr. 61). 


2. Spiritualitatea profesorului de religie 


Recunoaştem că nu este uşor să realizezi această sinteză şi să o trăieşti în 
mod unitar în propria persoană. Din cauza realizării sale progresive, nu este 
necesar să înmulţim angajările exterioare, ci să ne îndreptăm cu o puternică 
dorință interioară spre un drum de credinţă, care se poate defini ca o 
spiritualitate proprie a profesorului de religie catolică. Este vorba de o 
spiritualitate bogată în atitudini evanghelice şi profund umane, care conduc la 
descoperirea propriei împliniri ca profesor de religie în şcoală, care îi conferă 
acestuia o identitate precisă, având conştiinţa că viaţa este în mod esenţial o 
vocaţie. Astfel, creşterea în motivația angajării profesionale va fi tot mai 
adevărată, fiind modelată de o continuă confruntare, ba chiar de o întâlnire 

personală cu Cel care este primul educator al omului şi învățătorul nostru 
autentic, Isus Cristos. 

Prin urmare, spiritualitatea profesorului de religie trebuie să fie o 
spiritualitate creştină şi eclezială şi, în raport cu structura civilă în care trăieşte, 
o spiritualitate laicală, făuritoare şi animatoare a unei noi umanităţi în şcoală. 
De fapt, aceasta este calea pe care Conciliul al II-lea din Vatican o indică 
tuturor creştinilor atunci când îi invită să-şi unifice eforturile umane şi chiar 
cele profesionale „într-o sinteză vitală împreună cu bunurile religioase, sub 
direcţia căreia totul este coordonat spre slava lui Dumnezeu” (GS 43). Această 
sinteză este urgentă în special pentru cei care predau religia catolică în şcoală. 


3. Profesionalismul şi perfecţionarea permanentă 


O puternică motivaţie interioară este, de altfel, necesară fiecărui profesor, 
care ştie cât de importante sunt pentru eficacitatea muncii sale motivațiile 
ideale şi „pasiunea educativă” cu care îşi îndeplineşte misiunea sa în şcoală. 

Experienţa ne spune că aceste motivații ideale sunt esenţiale pentru ca 
lucrarea profesorului de religie să devină un adevărat ferment pozitiv pentru 
întreaga ambianţă scolastică, trezind semne de noutate, dorinţă de schimbare, 
gust de pregătire, care merg dincolo de ora de religie şi reprezintă un avantaj 
pentru întregul proiect educativ al şcolii. 

La lumina motivaţiilor ideale indispensabile, semnalăm şi o altă trăsătură 
semnificativă a figurii şi a misiunii profesorului de religie catolică, şi anume 
profesionalismul. Îndeplinirea misiunii de profesor de religie cere prezenţa şi 
exercitarea unor calități care sunt proprii oricărui profesor în şcoală: capacitate 
de proiectare şi de evaluare, relaţie, creativitate, deschidere la inovaţie, 
înclinație spre cercetare şi experimentare. Toate acestea presupun o pregătire 
deosebită: cultură biblică şi teologică, formare spirituală, capacitate didactică 
şi de dialog cu colegii, elevii, părinţii. La acestea trebuie adăugată răbdarea care 
va uşura capacitatea de ascultare, înţelegere şi ajutare a elevilor mai slabi sau 
nesiguri, care se confruntă cu probleme personale sau familiale dureroase. 
Având aceste calităţi, profesorul de religie se va putea apropia şi de acei elevi 
şi tineri care tratează cu uşurătate această disciplină. 

Profesionalismul de înaltă clasă este unul dintre scopurile primare ale 
formării şi aggiornării sau formării permanente a profesorilor de religie. Chiar 
dacă suntem încă la începuturi cu predarea religiei în şcoală, cu o legislaţie de 
stat încă şovăitoare, Biserica noastră se străduieşte să perfecționeze această 
disciplină şi o face cu ajutorul celor care sunt rânduiţi s-o predea în şcoală. 

Ceea ce avem nevoie în momentul de faţă şi aşteptăm de la profesorii de religie 
este o disponibilitate generoasă nu numai în consolidarea activităţile existente, 
ci şi în efortul de a creşte în profesionalism. În această perspectivă, simţim ca 
deosebit de urgentă organizarea unor cursuri de perfecționare teologică, 
pedagogică şi didactică pentru profesorii de religie, pentru ca aceştia să-şi poată 
desfăşura misiunea încredinţată în conformitate cu doctrina Bisericii şi după un 
plan ce corespunde cu exigenţele specifice unei discipline scolastice. 
Seriozitatea profesională cu care mulţi profesori de religie îşi îndeplinesc 
misiunea lor este un motiv legitim de satisfacție şi de speranţă în mai bine. 


4. Competenţă şi comuniune cu Biserica 


Un alt aspect fundamental al identităţii profesorului de religie este relaţia sa 
particulară cu Biserica, de la care primeşte recunoaşterea necesară pentru 
predarea religiei în şcoală.. Această recunoaştere nu se suprapune şi, cu atât 
mai puţin, nu este în contrast cu spaţiul scolastic educativ, ci îl întăreşte şi-l 
precizează, garantând profesorului de religie o mai mare demnitate profesională 
şi morală. 

Competența recunoscută profesorului de religie nu se reduce la o diplomă 
care îl abilitează la predarea religiei, ci stabileşte între profesorul de religie şi 
comunitatea eclezială în care trăieşte, un raport permanent de comuniune şi de 
încredere, finalizat spre o slujire autentică în şcoală şi care se îmbogăţeşte prin 
iniţiativele necesare de formare permanentă. 

Nu ne oprim aici la criteriile care au fost stabilite pentru recunoaşterea 
competenţei de a preda sau, eventual, pentru revocarea ei, ci vrem doar să 
subliniem că este foarte important ca profesorii de religie să urmeze o cale de 
transparenţă şi de claritate în viaţa lor, astfel încât competenţa şi comuniunea 
cu episcopul şi parohii, cu care ei trebuie să colaboreze pe plan local, să apară 
în toată valoarea lor. 

Episcopul este cel care îi recunoaşte şi îi trimite pe profesorii de religie să 
desfăşoare o misiune care, după modalități proprii, face parte din însăşi 
misiunea Bisericii. Profesorii de religie trebuie să aibă în mod necesar o viaţă 
exemplară acceptată de comunitatea creştină, ceea ce presupune nu numai ca 
ei să fie recunoscuţi în această misiune, ci şi să participe la viaţa creştină şi la 
experienţa de credinţă a parohiei. 


5. Profesorul de religie, om al sintezei 

Înzestrat cu profesionalism şi având aprobarea Bisericii pentru a preda 
religia în şcoală, profesorul de religie se află şi într-o poziţie care cere din 
partea lui o continuă căutare a sintezei şi a unităţii pe plan educativ. 

O şcoală cu adevărat educativă, care nu respinge problemele conştiinţei şi 
ale adevărului, devine şi un loc în care este posibilă realizarea unei sinteze între 
credinţă şi cultură. Este vorba de a arăta că adevărul creştin proiectează lumină, 
luminează cu semnificaţii profunde şi inedite fragmentele de adevăr descoperite 
de om în reflecţia asupra persoanei proprii, asupra istoriei, asupra lumii. Acest 
lucru presupune un schimb vital între învăţământul religios şi celelalte 
discipline scolastice. Îi revine profesorului de religie misiunea de a ilustra 
legătura strânsă între căutarea umană, specifică disciplinelor laice, şi revelaţia 
creştină pe plan teoretic-conceptual. 

Profesorul de religie este omul sintezei, înainte de toate, pe planul medierii 
culturale, proprie misiunii sale educative. El trebuie să favorizeze sinteza între 
credinţă şi cultură, între evanghelie şi istorie, între necesitățile elevilor şi 
aspiraţiile lor profunde la lumina principiilor sănătoase ale pedagogiei. 
Angajarea sa în învățământul religios cere, de aceea, o capacitate continuă de 
verificare şi de armonizare a unor planuri diferite, dar şi complementare: 
teologic, cultural, pedagogic, didactic. Prin opera sa educativă, profesorul de 
religie îi va ajuta pe elevi să-şi însuşească mesajele religioase, morale şi 
culturale pe care le oferă realitatea scolastică şi să înţeleagă semnificaţia lor 
pentru viaţă. 

Ora de religie presupune ca profesorul să favorizeze un dialog şi o 
confruntare deschisă între elevi şi cu elevii, pentru a promova, în respectarea 
conştiinţei fiecăruia, căutarea şi deschiderea față de simţul religios; în acelaşi 
timp, el trebuie să ştie să propună acele puncte de referinţă care permit elevilor 
o înţelegere mai unitară şi sintetică a conţinutului şi valorilor religiei catolice, 
în vederea unor alegeri libere şi responsabile în viaţă. 

Ca orice alt proces educativ, predarea religiei cere o convergenţă de atenţie 
şi de colaborare responsabilă din partea tuturor celor interesaţi: familiile, copiii 
şi tinerii, comunitatea parohială şi chiar societatea civilă. Comunitățile noastre 
creştine trebuie să considere predarea religiei în şcoală ca o parte integrantă a 
misiunii ei pentru promovarea culturală a omului şi spre binele ţării. Aşa cum 
spunea şi papa loan Paul al II-lea, „propunerea mesajului genuin şi integral al 
mântuirii vestit de Cristos, ţinând cont de capacitățile elevilor, este o datorie 
faţă de noile generaţii şi care nu poate să nu ducă la creşterea religioasă şi civilă 
a societăţii noastre” (Scrisoare către preşedintele CEI, 1985). 

Într-adevăr, evanghelia, prezentată în autenticitatea ei, conţine un mesaj 
profund umanizator, promovează demnitatea şi libertatea persoanei umane, îi 
orientează creşterea chiar şi culturală spre valori de mare angajare religioasă şi 
civilă. Toate acestea cer o strânsă colaborare a profesorului de religie cu 
comunitatea creştină din care face parte şi, în sens mai larg, cu societatea civilă. 

Sunt convins că dezvoltarea posibilităţilor educative şi culturale pe care le 
prezintă ora de religie şi aportul celor care o predau vor avea un impact pozitiv 
nu numai asupra celor direct interesaţi (elevii), ci şi asupra întregii societăți. 
Profesorul de religie poate contribui astfel şi la o redresare morală şi spirituală 
a societăţii. Ora de religie nu va fi atunci proprietatea exclusivă a Bisericii, ci 
un patrimoniu care aparţine şcolii în general şi, deci, a tuturor celor care, sub 
diferite forme, sunt implicaţi în procesul educativ. 

Prezenţa profesorilor de religie este o bogăţie pentru şcoală, deoarece, prin 
prezenţa lor, exprimă valoarea unei slujiri care cere competenţă, generozitate 
şi calitate în învăţământ. Le mulțumim pentru această prezenţă şi muncă şi 
suntem solidari cu ei în căutarea unor soluţii adecvate la problemele cu care se 
confruntă de foarte multe ori. 


